CELEX: 62020TN0753
Language: mt
Date: 2020-12-21 00:00:00
Title: Kawża T-753/20: Rikors ippreżentat fil-21 ta’ Diċembru 2020 – Green Power Technologies vs Il-Kummissjoni

15.2.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 53/59
            
         
      Rikors ippreżentat fil-21 ta’ Diċembru 2020 – Green Power Technologies vs Il-Kummissjoni
      (Kawża T-753/20)
      (2021/C 53/76)
      Lingwa tal-kawża: l-Ispanjol
      
         Partijiet
      
      
         Rikorrent: Green Power Technologies, SL (Bollullos de la Mitación, Spanja) (rappreżentanti: A. León González u A. Martínez Solís, avukati)
      
         Konvenut: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tirrikonoxxi u tiddikjara li l-OLAF, permezz tar-rapport tiegħu tad-9 ta’ Lulju 2018, u l-Kummissjoni, permezz tad-deċiżjoni tagħha li tirratifika u tivvalida l-imsemmi rapport fil-kuntest tal-proċedura ta’ rkupru miftuħa, kisru l-acquis ġuridiku tal-Unjoni u, konsegwentement, tannulla l-imsemmi rapport u l-proċedura miftuħa mill-Kummissjoni;
               
            
                  —
               
               
                  tirrikonoxxi u tiddikjara li r-rikorrenti wettqet korrettament l-obbligi kuntrattwali tagħha abbażi tal-proġett POWAIR (Project number: 256759) u, konsegwentement, tiddikjara eliġibbli l-ispejjeż li qiegħed jintalab l-irkupru tagħhom bin-noti ta’ debitu Nru 3242010798 u Nru 3242010800 maħruġa mill-Kummissjoni;
               
            
                  —
               
               
                  abbażi ta’ dak li jippreċedi, tiddikjara li t-talba tal-Kummissjoni fl-ammont ta’ EUR 175 426,24 hija infondata u inammissibbli u, għaldaqstant, tannulla n-noti ta’ debitu Nru 3242010798 u Nru 3242010800 maħruġa mill-Kummissjoni, l-istess japplika għall-“pre-information letter” tal-24 ta’ Mejju 2019 [Ares (2019)3414531] li tagħti lok għaliha, kif ukoll l-atti sussegwenti għaliha;
               
            
                  —
               
               
                  sussidjarjament, fil-każ li ma tiġix iddikjarata n-nullità tan-nota ta’ debitu, tiddikjara r-responsabbiltà tal-Kummissjoni għal arrikkiment indebitu;
               
            
                  —
               
               
                  tikkundanna lill-Kummissjoni għall-ispejjeż jew, fil-każ li ma jintlaqgħux it-talbiet ta’ dan ir-rikors, tonqos milli tikkundanna għall-ispejjeż lir-rikorrenti, fid-dawl tal-kumplessità ta’ dan il-każ, kif ukoll tad-dubji ta’ fatt u ta’ liġi li jippreżenta l-imsemmi każ.
               
            
         Motivi u argumenti prinċipali
      
      Dan ir-rikors huwa, fl-ewwel lok, intiż sabiex il-Qorti Ġenerali tirrikonoxxi u tiddikjara li l-OLAF kiser l-acquis ġuridiku tal-Unjoni u, wara dan ir-rikonoxximent, tannulla l-imsemmi rapport (Ref. B.4(2017)4393 Każ Nru OF/2015/0759/B4).
      Permezz ta’ dan ir-rikors qiegħed jintalab ukoll, abbażi tal-Artikolu 272 TFUE, li jiġi rrikonoxxut u ddikjrat li r-rikorrenti wettqet korrettament l-obbligi kuntrattwali tagħha abbażi tal-Kuntratt konkluż fil-kuntest tas-7th Research Framework Programme Grant Agreement (“FP7”), bħala parteċipanti fil-proġett POWAIR (Project number: 256759) u, konsegwentement, li tiġi rrikonoxxuta l-inammissibbiltà tal-ordni tal-rkupru tas-somom dovuti u tad-danni indikati fin-noti ta’ debitu Nru 3242010798 u Nru 3242010800 maħruġa mill-Kummissjoni.
      Insostenn tar-rikors tagħha, ir-rikorrenti tinvoka ħames motivi.
      
                  1.
               
               
                  L-ewwel motiv ibbażat fuq ksur tad-drittijiet fundamentali tal-Unjoni Ewropea.
                  
                              —
                           
                           
                              f’dan ir-rigward qiegħed jiġi ddikjarat li f’din il-kawża kien hemm ksur manifest tad-drittijiet fundamentali ggarantiti mit-Trattati u mill-acquis ġuridiku tal-Unjoni. F’dan is-sens mhux biss talli l-ispejjez kollha li tagħhom qiegħed jintalab l-irkupru huma eliġibbli, peress li l-proġetti kollha ġew eżegwiti b’mod sħiħ, iżda talli matul l-iżvolġiment tal-proċedura kien hemm vizzji flagranti li jippreżupponu ksur tal-acquis ġuridiku tal-Unjoni.
                           
                        
            
                  2.
               
               
                  It-tieni motiv ibbażat fuq l-eleġibbiltà tal-ispejjeż li tagħhom qiegħed jintalab l-irkupru.
                  
                              —
                           
                           
                              f’dan ir-rigward qiegħed jiġi ddikjarat li l-OLAF u l-Kummissjoni jagħmlu dikjarazzjonijiet li huma bbażati fuq kwistjonijiet kemm insinjifikattivi kif ukoll żbaljati.
                           
                        
                              —
                           
                           
                              qiegħed jiġi ddikjarat ukoll li la l-OLAF u lanqas il-Kummissjoni ma rnexxielhom jifhmu korrettament il-mudell ta’ negozju tar-rikorrenti, ta’ bażi teknoloġika, minkejja l-isforzi argumentattivi mwettqa minn din tal-aħħar matul il-fażi ta’ investigazzjoni mmexxija mill-OLAF. F’dan is-sens, mill-kontenut ta’ wħud mill-kunsiderazzjonijiet fir-rapport finali, aċċettati bħala veri mill-Kummissjoni fil-proċeduri kontradittorji miftuħa, jiġi inferit il-ksib ta’ sensiela ta’ provi li jirrappreżentaw evalwazzjoni żbaljata li ma hijiex oġġettiva jew imparzjali tar-realtà tal-attività ssussidjata mwettqa mir-rikorrenti.
                           
                        
                              —
                           
                           
                              f’kull każ, il-konklużjoni tal-OLAF li tistabbilixxi li GPTech ma għandhiex sistema sabiex isir magħruf liema hija l-ispiża ta’ eżekuzzjoni ta’ kull proġett issussidjat, għandha titqies bħala żbaljata.
                           
                        
            
                  3.
               
               
                  It-tielet motiv ibbażat fuq l-eleġibbiltà tal-ispejjeż li tagħhom qiegħed jintalab l-irkupru.
                  
                              —
                           
                           
                              f’dan ir-rigward ir-rikorrenti tikkontesta fid-dettall il-fatt li ma wettqitx l-obbligi kuntrattwali tagħha.
                           
                        
                              —
                           
                           
                              qiegħed jiġi speċifikat li, sabiex tipparteċipa fil-proġett, ir-rikorrenti kellha tiddedika ammont kbir ta’ riżorsi. Ix-xogħlijiet imwettqa pproduċew effetti kunsiderevoli fuq il-ħaddiema tal-impriża u kkontribwixxew għall-iżvilupp tal-Pjan Teknoloġiku. Dan huwa, definittivament, dak li l-għajnuna R u Ż trid tilħaq, jiġifieri mhux esklużivament effett ekonomiku fuq l-impriża, iżda wkoll effett teknoloġiku li f’dan il-każ seħħ b’mod evidenti.
                           
                        
                              —
                           
                           
                              ir-rikorrenti tispeċifika li l-OLAF juża b’mod inġenwu u indiskriminat bħala miżura kwantitattiva tal-livell ta’ parteċipazzjoni fil-proġett stimi suġġettivi ta’ sigħat iddedikati għal attivitajiet konkreti, billi jipprova juża bħala kejl ta’ dan il-livell ta’ parteċipazzjoni, il-perċentwali ta’ parteċipazzjoni f’kompiti, meta ma jeżisti l-ebda ftehim fl-ebda anness tekniku li jirreferi għal tali livell ta’ parteċipazzjoni.
                           
                        
            
                  4.
               
               
                  Ir-raba’ motiv ibbażat fuq ksur tad-dritt għal amministrazzjoni tajba (Artikolu 41 tal-Karta) u tad-drittijiet tad-difiża (Artikoli 47 u 48 tal-Karta).
                  
                              —
                           
                           
                              filwaqt li tagħmel riferiment għall-Anness 16 tar-rapport finali tal-OLAF, kif ukoll għall-osservazzjonijiet magħmula mill-Kummissjoni, ir-rikorrenti tinsisti dwar in-nuqqas ta’ motivazzjoni li jivvizzja l-proċedura ta’ rkupru preżenti.
                           
                        
                              —
                           
                           
                              qiegħdha ssir inistenza wkoll fuq il-fatt li l-konklużjonijiet li waslu għalihom kemm l-OLAF kif ukoll il-Kummissjoni huma msejsa fuq dokumenti li ma jirriflettux it-totalità u r-realtà tal-proġett, kemm għaliex dawn jagħmlu riferiment biss għal parti mill-attivitajiet li l-proġett POWAIR jinvolvi; kemm għaliex bħala bażi għandhom dokumentazzjoni inizjali li ma tistax isservi bħala bażi sabiex tiġi evalwata l-eżekuzzjoni finali tal-proġett; kif ukoll għaliex dawn jistabbilixxu l-awturi tad-dokumenti abbażi ta’ metadata tal-fajls Word li ma tirriflettix ir-realtà.
                           
                        
            
                  5.
               
               
                  Il-ħames motiv ibbażat fuq l-arrikkiment indebitu tal-Kummissjoni, sa fejn il-proġetti twettqu kompletament u debitament, hekk kif ikkonfermat mill-awditi mwettqa.